《别方棠陵宪副三首 其二》
明代·王渐逵

灵洲注郁水，兰泽多方沚。所思在远道，念子不能已。

乔木多欺风，白日氛阴起。恩爱各有时，欢笑不可恃。

雄鸠鸣东岸，馀声应西渚。末路良独难，君子慎所履。

今日复何日，良朋集高轩。相燕举重杯，离合难具兼。

岂无品与肴，管丝罗其前。激歌动中怀，令我不能餐。

相别更相好，因之慷慨言。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。